Gaan e-tol geskrap word?(Argieffoto) Daar sal na verwagting Woensdag meer bekend gemaak word oor die lot van die omstrede e-tolstelsel op Gautengse hoofweë. Fikile Mbalula, minister van vervoer, het Maandag tydens ’n mediakonferensie gesê ’n aankondiging oor die gewraakte stelsel sal Woensdag deur Enoch Godongwana, minister van finansies, tydens sy mediumtermynbegrotingsraamwerk gedoen word. Dit kom nadat Mbalula in die verlede al verskeie beloftes gemaak het rakende ’n aankondiging oor die stelsel waarvan daar niks verder gekom het nie. Die Automobiel-Assosiasie (AA) meen die regering kan nie langer uitstel om ’n amptelike aankondiging hieroor te doen nie. Die betaling van e-tol vir die Gautengse snelwegverbeteringsprojek is sedert dit in 2013 bekendgestel is, ’n omstrede kwessie met baie motoriste in die provinsie wat weier om daarvoor te betaal. Die AA het in Augustus ’n petisie van stapel gestuur en ’n beroep op motoriste gedoen om hul ongelukkigheid met die e-tolstelsel te kenne te gee. Meer as 20 000 mense het reeds die petisie onderteken. Dit is aan Mbalula en Godongwana gestuur. “Die voldoeningskoers vir e-tolbetalings is reeds onder 20%, met Gautengse motoriste wat reeds hul standpunt aan die regering duidelik gemaak het,” het die AA gesê. “Dit is egter nou tyd dat die regering ’n amptelike verklaring uitreik oor hul standpunt oor e-tol en die provinsie se burgers die versekering gee dat hy die stelsel sal skrap en nie enige skulde wat verskuldig is, sal najaag nie.” Benewens die kansellasie van ou skuld, moet alle geld wat tot dusver ingevorder is, terugbetaal word, meen die AA. “Slegs ’n besluit om die stelsel te skrap sal vir burgers aanvaarbaar wees, en dit moet nou gedoen word. Versuim om dit te doen, sal mense se houding teenoor e-tol verder verhard en sal in elk geval lei tot ’n verdere afname in voldoeningsvlakke. ’n Besluit om die stelsel te skrap sal ook aandui dat die regering luister na die mense wat hy behoort te dien wat al jare lank uitgesproke is oor hul opposisie hierteen. Om nie e-tol in Gauteng te skrap nie, het die bykomende gevolg dat die publiek, wat reeds geteister word deur elektrisiteitsonderbrekings, waterbeperkings, stygende brandstofkoste en stygende inflasie, verder vervreem sal word.” Daar is reeds groot druk op verbruikers se beursies en hulle kan eenvoudig nie ’n reddingsboei vir die regering verskaf vir ’n situasie wat hulle gewaarsku het sou misluk nie. “Om nou met die stelsel voort te gaan, sal ’n boodskap stuur van ’n regering wat nie omgee vir die finansiële krisisse van sy mense nie, en ook nie dat hy enigiets doen om daardie uitdagings te versag nie. Minister Godongwana het nou ’n perfekte geleentheid om aan te dui dat dit nie die geval is nie en om hierdie stelsel finaal te skrap.”